নিজস্ব প্রতিবেদন : অনুকূল পরিস্থিতি। আবহাওয়া দফতরের পর্যবেক্ষণ বলছে, এরকম চললে ১০ ডিগ্রির নীচে নামতে চলেছে কলকাতা শহরের তাপমাত্রা। বর্ষবরণের রাতেই তাপমাত্রা নামতে পারে ১০ ডিগ্রির নীচে। নিম্নচাপের কারণে মাঝপথে তাল কেটেছিল শীতের। কিন্তু তারপর নিম্নচাপ কাটতেই ফের ছন্দে ফেরে শীত। শুরু হয় শীতের ঝোড়ো ব্যাটিং। প্রতিদিন-ই নামছে পারদ। কনকনে ঠান্ডার দাপট মালুম হচ্ছে শহরবাসীর। খ্রিস্টমাসের রাতে ঠান্ডায় জবুথবু দশা হয় কলকাতাবাসীর। তারপর থেকে এই কদিনে আরও নেমেছে পারদ। কলকাতায় আজ এখনও পর্যন্ত এই মরশুমের শীতলতম দিন। সর্বনিম্ন তাপমাত্রা রেকর্ড হয়েছে ১১.২ ডিগ্রি সেলসিয়াস। স্বাভাবিকের থেকে যা ৩ ডিগ্রি কম। পূর্বাভাস বলছে, আগামী ৪৮ ঘণ্টায় আরও নামবে তাপমাত্রা। বঙ্গোপসাগরে নতুন করে কোনও নিম্নচাপ বা ঘূর্ণাবর্ত তৈরি না হলে বর্ষবরণের রাতে শহরের তাপমাত্রা নামতে চলেছে ১০ ডিগ্রির নীচে। অন্যদিকে, ঠান্ডার কামড় অব্যাহত জেলাতেও। জেলায় পারদ ৭ ডিগ্রি ছুঁয়ে ফেলেছে। দাঁর্জিলিংয়ে পারদ নেমেছে ১ ডিগ্রিতে। একনজরে রাজ্যের অন্যান্য জায়গার তাপমাত্রা- আসানসোল- ১০.১
বাঁকুড়া- ৯.৪
ব্যারাকপুর- ৭.৯
বহরমপুর- ৭.২
বর্ধমান-  ৮.৮
ক্যানিং- ১০.৪
কাঁথি- ৯.২
কোচবিহার- ৮.৩
দার্জিলিং- ১.০
ডায়মন্ডহারবার- ১০.৪
দীঘা- ১১
কালিম্পং- ৭
দমদম- ১১
শিলিগুড়ি- ৭.১
শ্রীনিকেতন- ৭.৪